Poliisin tuttu ”juoksulounastaja” iski pitkästä aikaa - jäänyt kiinni jo satoja kertoja: ”Odotellaan, kuinka tiheästi hän käy”

15.05.2018 klo 11:24

Mies ei tunnu tietävän, että ilmainen lounas - tai tässä tapauksessa illallinen - on pelkkä myytti.

Mies on elämänsä aikana syönyt hurjat määrät ravintolaruokia maksamatta niitä. Kuvituskuva. ANNI TOLONEN /AL Noin 50-vuotias mies söi ja joi maanantai-iltana ravintolassa Helsingin Kampissa. Laskun suuruus oli useita kymmeniä euroja. Miehellä ei kuitenkaan ollut rahaa eikä aikomusta maksaa laskua - eipä tietenkään, koska kyseessä oli sama mies, jota on epäilty jättäneen ruoastaan maksamatta jopa satoja kertoja. Vuonna 2015 mies myönsi poliisikuulusteluissa, että aloitti ravintoloissa maksamatta syömisen jo 1990-luvulla - Teen tätä hölmöilyä ammattimaisesti ja usein, koska se on niin helppoa. Jään kuitenkin melkein aina kiinni, hän tunnusti tuolloin ja lisäsi, että syö ravintoloissa maksamatta " oikeastaan päivittäin " . Vuoden 2015 marraskuussa poliisi otti miehen tempusta kiinni kymmenen kertaa. Helsingin poliisin rikoskomisario Sakari Harjun mukaan mies ei ollut viime aikoina syyllistynyt maksamatta jättämiseen. Harjun mukaan miehellä on ollut kuitenkin aina tapana jatkaa toimintaansa tauon jälkeen. - Odotellaan, kuinka tiheästi hän käy. Tehdään sitten joitain ratkaisuja, Harju sanoo. Poliisi otti miehen tälläkin kertaa kiinni petoksesta epäiltynä ja vei hänet Pasilan poliisivankilaan.